श्रीचंद्रशेखर सरोज अध्यक्ष निर्वाचित
Updated Wed, 05 Dec 2012 05:30 AM IST
ठेकमा। श्रीगांधी स्मारक त्रिवेणी महाविद्यालय बरदह में मंगलवार को कड़ी सुरक्षा व्यवस्था के बीच छात्रसंघ अध्यक्ष सहित विभिन्न पदों के लिए मतदान हुआ। शाम तक चुनाव चुनाव परिणाम घोषित कर दिए गए। छात्रों ने अध्यक्ष पद पर चंद्रशेखर सरोज का चुनाव किया। महामंत्री पद पर प्रवीण यादव, उपाध्यक्ष पद पर अनिल यादव, पुस्तकालय मंत्री पद पर राजेश यादव विजयी घोषित हुए।
महाविद्यालय में चुनाव के लिए मंगलवार को सुबह 10 बजे से कड़ी सुरक्षा व्यवस्था के बीच मतदान शुरू हुआ।
लगभग 1776 छात्र-छात्राओं को मताधिकार का प्रयोग करने के लिए कालेज परिसर में पांच बूथ बनाए गए थे। भारी गहमा-गहमी और फर्जी वोटिंग के बीच दो बजे तक 779 मत पड़े। ढाई बजे से मतगणना शुरू की गई। शाम छह बजे तक मतगणना पूरी होते ही चुनाव परिणाम घोषित कर दिए गए।
अध्यक्ष पद पर चंद्रशेखर सरोज ने 321 मत पाकर 155 मतों से निकटतम प्रतिद्वंद्वी रमजान अहमद को हरा कर जीत का परचम लहराया। रमजान अहमद को 166 मत पर संतोष करना पड़ा। संतोष सरोज 128 मत पाकर तीसरे और मीनाक्षी तिवारी 87 मत पाकर चौथे स्थान पर रहीं। उपाध्यक्ष पद पर अनिल यादव ने 397 मत प्राप्त कर 208 मतों से निकटतम प्रतिद्वंद्वी नौसाद अहमद को हराया। 171 मत हासिल कर सतीष गोंड को तीसरे स्थान पर संतोष करना पड़ा। महामंत्री पद पर प्रवीण यादव 338 मत पाकर अपने निकटतम प्रतिद्वंद्वी सिद्धार्थ राय को 130 मतों से परास्त कर निर्वाचित हुए। पुस्तकालय मंत्री पद के प्रत्याशी राजेश यादव ने 536 मत हासिल कर जितेंद्र मौर्य को 340 मतो से हराया।
चुनाव परिणाम घोषित होते ही नव निर्वाचित पदाधिकारियों को पद और गोपनीयता की शपथ दिलाने के बाद पुलिस ने सुरक्षा के घेरे में लेकर उनके घरों तक पहुंचाया। शपथ समारोह के मौके पर कालेज के प्राचार्य डा. धर्मसेन सिंंह, एसडीएम लालगंज, सीओ लालगंज भी मौजूद रहे।
Write a Comment | View Comments